**MAGÁNSZEMÉLYEKET ÉRINTŐ VÁLTOZÁSOK A HELYI ADÓZÁSBAN**

**Tisztelt Adózók!**

**Pápa Város Önkormányzatának Képviselőtestülete 2011. december 22-i ülésén döntött a helyi adó-rendeletek módosításáról 2012. január 1-jétől:**

* **Az építményadóban a magánszemélyek gépjárműtárolóra biztosított mentessége megszüntetésre került.**
* A súlyos mozgáskorlátozott személy tulajdonában lévő egy gépjármű elhelyezésére szolgáló gépjárműtároló mentes az adó alól. Súlyos mozgáskorlátozott személy az akit a gépjárműadóról szóló 1991. évi LXXXII. törvény 5.§ f) pontja figyelembevételével az önkormányzati adóhatóság a gépjárműadó fizetése alól mentesített.

A mentesség igénybevételéhez a 2011. július 1-ig kiadott orvosi szakvélemény annak hatályossági idején belül, legfeljebb azonban 2012. június 30-ig használható fel. A 2011. július 1-jét követően (beállt) beálló egészségromlás vagy a korábbi ideiglenes állapot megszűnése következtében kérheti (bevallás benyújtása mellett) gépjárműadó alóli mentesítését az adóhatóságnál. Az elfogadható igazolásokról kérjük érdeklődjön az adócsoportnál személyesen vagy telefonon.

Az adómentesség érvényesítéséhez elegendő a súlyos mozgáskorlátozottság tényét igazoló okirat másolata is.

A mozgásában korlátozott személy parkoló kártya megléte és érvényességi időtartama nem jelenti automatikusan a gépjárműadó alóli mentességet.

* **Az építményadó mértéke 2012. évben 1 050 Ft/m2.**
* A lakosság részére az adózáshoz szükséges bevallások elkészítésére megfelelő idő áll rendelkezésre, a **bevallások benyújtási határideje 2012. évben március 31., az adót két egyenlő részletben június 30-ig és szeptember 15-ig kell megfizetni.**
* Fenti határidőig bevallást kell benyújtani mindenkinek, aki 2012. január 1-jén egy vagy több gépjármű elhelyezésére szolgáló gépjárműtároló tulajdonosa, vagyoni értékű jog jogosultja.

Gépjárműtároló az az épület, épületrész, amely kialakításánál fogva gépjármű tárolására alkalmas, függetlenül attól, hogy az ingatlan-nyilvántartásban miként van feltüntetve.

**A bevallási nyomtatvány elérhető:**

* Pápa város honlapján ([www.papa.hu/dokumentumtár](http://www.papa.hu/dokumentumt%C3%A1r)), illetve beszerezhető
* a Polgármesteri Hivatal Ügyfélszolgálatán és az Adócsoport irodáiban (Pápa, Fő u. 12.),
* az Okmányirodában (Pápa, Fő u. 7.),
* Borsosgyőrön a Művelődési Házban március 13-án 17.00-19.00 között Máté István részönkormányzat elnökénél,
* Kéttornyúlakon Magvasi Józsefnétől március 12-én 17.00-19.00 között a Művelődési Házban,
* Tapolcafőn március 12-től a Kultúrház épületében annak nyitvatartási idejében.
* A bevallási kötelezettség elmulasztása szankciókat – bírság kiszabása, késedelmi pótlék előírása - von maga után.
* Az építményadó fizetési kötelezettségről határozattal értesítjük a bevallást benyújtó Tisztelt Adózóinkat.

Felmerülő kérdéseikkel kapcsolatban készséggel állnak rendelkezésre a Polgármesteri Hivatal Adócsoportjának munkatársai:

* személyesen ügyfélfogadási időben: kedden ½ 8-12 óráig, szerdán ½ 8-17 óráig, pénteken ½ 8-12 óráig (II. emelet 44-46. irodákban)
* telefonon: 89/515-031, 89/515-064, 89/515-086 elérhetőségeken.

Pápa, 2012. február 23.

Tisztelettel:

 Kanozsainé dr. Pék Mária

 jegyző

**VÁLLALKOZÁSOKAT ÉRINTŐ VÁLTOZÁSOK A HELYI ADÓZÁSBAN**

**Tisztelt Adózók!**

Az alábbiakban szeretném felhívni figyelmüket Pápa városban a törvényi és az önkormányzati rendeletek **2012. évtől hatályos** módosulása miatt a vállalkozásokat érintő adóváltozásokra:

**Helyi adókról szóló 1990. évi C. törvény alanyi és feltételes mentességre vonatkozó szabályai 2012. január 1-től:**

* Az építményadóban csak olyan ingatlanokra érvényesíthető úgynevezett feltételes mentesség, amelyeket a preferált (jellemzően nonprofit) szervezet az alapító okirata, alapszabálya szerinti alaptevékenységéhez használ. Nem jár tehát építményadó mentesség például az alapítvány, a közszolgáltató szervezet (így MÁV, VOLÁN) bérbe adott épülete után.
* Az úgynevezett közműszolgáltatók (a távfűtés-, a melegvíz-, az ivóvíz-, a csatornaszolgáltatást nyújtók- ideértve a víziközmű-társulatot is -, feltéve, hogy nettó árbevételük legalább 75 százalékban közvetlenül a fogyasztók számára történő szolgáltatásnyújtásból származik) kikerülnek a helyi adókról szóló törvény szerinti közszolgáltató szervezetek köréből, ezáltal elveszítik feltételes helyiadó-mentes státusukat is. Ez azt jelenti, hogy 2012. január 1-jétől valamennyi helyi adóban fennáll adókötelezettségük, függetlenül attól, hogy az adóévet megelőző évben keletkezett-e társaságiadó-fizetési kötelezettségük, vagy sem.
* Nem tartozik a helyi adó hatálya alá a magyar állam, a helyi önkormányzat, a helyi és nemzetiségi önkormányzat, az egyház és a költségvetési szerv sem.

**Építményadó:**

**1990. évi C. törvény 2012. január –től:**

* **Megszűnik** a szociális, egészségügyi, gyermekvédelmi, illetve nevelési-oktatási intézmények céljára szolgáló helyiségek mentessége (az állami-önkormányzati fenntartású intézményeket magukban foglaló épületek után a jövőben sem kell adót fizetni).
* Továbbra is mentes az építményadó alól a szükséglakás, valamint az ingatlan-nyilvántartás szerint állattartásra vagy növénytermesztésre szolgáló épület vagy az állattartáshoz, növénytermesztéshez kapcsolódó tárolóépület (például istálló, üvegház, terménytároló, magtár, műtrágyatároló), ha azt az **adóalany ténylegesen is állattartási-növénytermesztési tevékenységéhez használja.**

**Pápa Város Önkormányzata Képviselőtestületének 40/2011.(XII.22.) rendelete az építményadóról:**

* **Az építményadó mértéke 2012. január 1-től 1 050 Ft/m2.**

**Helyi iparűzési adó:**

**1990. évi C. törvény 2012. január –től:**

* A törvény ezentúl külön-külön fogalomként definiálja az iparűzésiadó-alap meghatározásakor figyelembe veendő (korábban azonos elnevezés alatt meghatározott) a számviteli törvény szerinti közvetített szolgáltatások értékét és az úgynevezett alvállalkozói teljesítések értékét.
* Ezentúl a külföldi telephelyre jutó adóalap nem mentes ugyan az iparűzési adó alól, de a telephelyre jutó adóalaprész után továbbra sem kell adót fizetni.

**Pápa Város Önkormányzata Képviselőtestületének 38/2011.(XII.22.) rendelete a helyi iparűzési adóról:**

* A helyi iparűzési adóban hatályon kívül helyezésre került a 2,5 millió Ft vállalkozási szintű adóalapot el nem érő vállalkozások adómentessége, így a korábbi években e mentességi körbe tartozó vállalkozóknak is adófizetési kötelezettsége keletkezik első ízben 2012. szeptember 15-ig.
* Az adóbejelentkezések alapján postázzuk a bevallási nyomtatványokat, felhívjuk azon vállalkozók figyelmét, akik nem tettek eleget adóbejelentkezési kötelezettségüknek szíveskedjenek minél előbb pótolni.
* A bevallási határidő május 31., a bevallási nyomtatvány elérhető – kitölthető, illetve kinyomtatható – Pápa város honlapján ([www.papa.hu/dokumentumtár](http://www.papa.hu/dokumentumt%C3%A1r))
* Az előző évben adóelőleg-fizetésre kötelezett vállalkozók március 19-ig és szeptember 15-ig fizethetik meg a 2012. évi előleget, az előlegfizetést első ízben teljesítő vállalkozók a bevallás alapján szeptember 15-ig fizethetik meg a teljes évi adóelőleget.
* A hatályos jogszabályok alapján a fizetési kötelezettségről határozatot nem küldünk.

**Idegenforgalmi adó:**

* Tájékoztatjuk az idegenforgalmi adó beszedésére kötelezett szállásadókat, hogy az adó mértéke **2012. január 1. napjától 430,- Ft/fő/vendégéjszaka**.

**Talajterhelési díj:**

Felhívjuk a talajterhelési díjfizetésre kötelezett ingatlan-tulajdonosok figyelmét, hogy az egyes törvények Alaptörvénnyel összefüggő módosításáról szóló 2011. évi CCI. törvény módosította a környezetterhelési díjról szóló 2003. évi LXXXIX. törvényt, így **2012. február 1. napjától a talajterhelési díj számított mértéke Pápa városában 360 Ft/m3-ről 3 600 Ft/m3-re változik, melyet 2013. március 31-ig kell bevallani és megfizetni.**

Fizetési kötelezettség keletkezik ott, ahol rendelkezésre áll a közcsatorna, de arra még nem kötöttek rá. A közcsatornára csatlakozást és a Pápai Vízmű Zrt-vel a csatornaszolgáltatási szerződés megkötését lehetőség szerint az érintett adóalanyoknak minél előbb célszerű elvégezni.

Felmerülő kérdéseikkel kapcsolatban készséggel állnak rendelkezésre a Polgármesteri Hivatal Adócsoportjának munkatársai:

* személyesen ügyfélfogadási időben: kedden ½ 8-12 óráig, szerdán ½ 8-17 óráig, pénteken ½ 8-12 óráig (II. emelet 44-46. irodákban)
* telefonon: 89/515-031, 89/515-064, 89/515-086 elérhetőségeken.

Pápa, 2012. február 23.

 Tisztelettel:

 Kanozsainé dr. Pék Mária

 jegyző

**TALAJTERHELÉSI DÍJJAL KAPCSOLATOS TÁJÉKOZTATÓ**

**Tisztelt Adózók!**

Felhívjuk a talajterhelési díjfizetésre kötelezett ingatlan-tulajdonosok figyelmét, hogy az egyes törvények Alaptörvénnyel összefüggő módosításáról szóló 2011. évi CCI. törvény módosította a környezetterhelési díjról szóló 2003. évi LXXXIX. törvényt, így **2012. február 1. napjától a talajterhelési díj számított mértéke Pápa városában 360 Ft/m3-ről 3 600 Ft/m3-re változik, melyet 2013. március 31-ig kell bevallani és megfizetni.**

Fizetési kötelezettség keletkezik ott, ahol rendelkezésre áll a közcsatorna, de arra még nem kötöttek rá. A közcsatornára csatlakozást és a Pápai Vízmű Zrt-vel a csatornaszolgáltatási szerződés megkötését lehetőség szerint az érintett adóalanyoknak minél előbb célszerű elvégezni.

Pápa, 2012. február 23.

 Tisztelettel:

 Kanozsainé dr. Pék Mária

 jegyző